喜雪
作者：韓琦
朝代：宋

paragraphs: 朔雪飛殘臘，融和變凜嚴。
徐來花出在，驟急霰聲兼。
數住天應惜，爭繁酒易添。
積深函久潤，濟大畧微嫌。
雅意明書幌，多情入宴簾。
舞腰難學轉，峯頂尚饒尖。
露蕊仙盤挹，風毛鬣囿燖。
宮牆胡粉畫，梅梗蜀酥黏。
影澹三春絮，光寒八月蟾。
垣塗誰復辨，巨壑有何厭。
狂助詩毫逸，清驅厲氣潛。
歡謠騰紫塞，喜色上彤幨。
凝霤收冰乳，堆庭鏤虎鹽。
吾民無足慮，豐歲可前占。